‘BWG’ปั้นธุรกิจขยะอัดก้อนขายเพิ่มรายได้30%
BWG ลุยธุรกิจใหม่ &#8220;ขยะอัดก้อน&#8221; เพิ่มรายได้โตขั้นต่ำ 30% เตรียมร่วมทุนโรงไฟฟ้าขยะ
26 มี.ค. 2556

BWG ลุยธุรกิจใหม่ “ขยะอัดก้อน” เพิ่มรายได้โตขั้นต่ำ 30% เตรียมร่วมทุนโรงไฟฟ้าขยะ
นายสุวัฒน์ เหลืองวิริยะ ประธานกรรมการบริหาร และกรรมการผู้จัดการ บริษัท เบตเตอร์เวิลด์ กรีน (BWG) เปิดเผยว่า ปีนี้บริษัทได้ลุยขยายธุรกิจใหม่เพิ่ม โดยการนำขยะที่มีค่าพลังงานความร้อน เช่น เศษผ้า พลาสติก ไม้ มาเข้ากระบวนการอัดแท่งเพื่อใช้เป็นเชื้อเพลิง หรือ RDF (Refuse Derived Fuel) ขายให้กับเตาปูนซีเมนต์ ทั้งสองเฟดมีกำลังผลิต 1,000 ตัน/วัน ค่าความร้อน 3,0003,500 แคลอรี น้อยกว่าค่าความร้อนถ่านหิน 1,000 แคลอรี ขณะนี้มีสต๊อกขยะในหลุมฝังกลบแล้ว 1 ล้านตัน ทำให้พื้นที่หลุมฝังกลบเพิ่มขึ้น
อนาคต RDF จะเป็นอีกธุรกิจที่ทำรายได้ให้กับ BWG สัดส่วน 30% ของรายได้รวม ขณะที่รายได้หลักมาจากกากขยะ 70% ของรายได้รวม แยกเป็นขยะอันตราย 70% ขยะทั่วไป 30% ของปริมาณขยะทั้งหมด 
ทั้งนี้ ตั้งเป้ากำไรขั้นต้นปีนี้ 2 หลัก จากปีก่อน 6% และรายได้เติบโตขั้นต่ำ 30% ของปีก่อนที่มีรายได้ 1,060 ล้านบาท ซึ่งมาจากปัจจัยการปรับราคากำจัดขยะเฉลี่ย 30% ต่อตันเมื่อต้นปี และปริมาณขยะที่เพิ่มขึ้น รวมทั้งรายได้จาก RDF ที่เข้ากลางปีนี้เป็นต้นไป
นายสุวัฒน์ กล่าวอีกว่า อยู่ระหว่างศึกษาแผนร่วมทุนตั้งโรงไฟฟ้า ซึ่งใช้พลังงานจากขยะที่บริษัทรับกำจัดจะเป็นโรงไฟฟ้าจากขยะแห่งแรกของประเทศไทย คาดว่าหลังสงกรานต์นี้มีความชัดเจนมากขึ้น